**Učebné osnovy – všeobecná časť**

**Predmet: GEOGRAFIA**

**Ročník: deviaty**

**Časový rozsah vyučovacej hodiny: 1 hodina týždenne/ 33 ročne**

**1. Charakteristika predmetu**

Regionálna geografia Slovenska tvorí základ vyučovania geografie v 9. ročníku. Pre žiakov je prijateľným spôsobom podané ako získať veľa zaujímavých informácií o štáte, v ktorom žijú a pritom sa o ňom naučiť potrebné informácie. Regionálna geografia nie je len opis javov, ale prostredníctvom konkrétnych príkladov žiaci získajú informácie, naučia sa ich porovnávať, triediť, vyhľadávať vzťahy a vysvetľovať ich. Oboznámia sa nielen s geografickou polohou jednotlivých miest svojej krajiny, ale spoznajú tiež spoločenské zvyky, zaujímavosti a významné lokality jednotlivých oblastí Slovenska.

V rámci vyučovania sa značný priestor venuje práci s mapami a ďalšími doplňujúcimi informáciami. Do predmetu sú zaradené prierezové témy: osobnostný a sociálny rozvoj, environmentálna výchova, multikultúrna výchova, ochrana života a zdravia, regionálna výchova, tvorba projektov a ich prezentácia.

**Prierezové témy**

* **osobnostný a sociálny rozvoj** – Slovensko – naša vlasť - regióny Slovenska, kultúrne pamiatky UNESCO
* **environmentálna výchova**- Slovensko – Národné parky a pamiatky zaradené do zoznamu UNESCO, znečistenie prírody –kalamity, prírodné hrozby, vodstvo
* **ochrana života a zdravia** – problémy obyvateľov Slovenska
* **multikultúrna výchova** – Slovensko – obyvateľstvo, sídla, regióny
* **regionálna výchova** – Slovensko – naša vlasť
* **tvorba projektu a jeho prezentácia** – Prírodné a kultúrne pamiatky našej krajiny, Spoznávame náš región

**Obsah predmetu 9.ročníka:**

* Úvodná hodina
* Geografia v bežnom živote
* Slovensko – naša vlasť, Fyzickogeografická charakteristika
* Slovensko – naša vlasť, Socioekonomická charakteristika
* Environmentálne súvislosti spestrené zaujímavosťami o regióne
* Záverečné opakovanie

**2. Ciele vyučovacieho predmetu**

Geografia rozvíja súbor kľúčových kompetencií, ktoré majú prevažne priestorový a integrujúci charakter. Ide o súbor vedomostí, zručností a schopností, ktoré vie žiak správne skombinovať, a tak porozumieť, interpretovať a prakticky využívať danosti krajiny.

**Ciele geografie v 9. ročníku:**

* získať geografické vedomosti o našej krajine, komplexne hodnotiť Slovensko z hľadiska jeho prírodných i kultúrnych charakteristík,
* komplexne a podrobne spoznať jednotlivé oblasti Slovenska aj z hľadiska príťažlivosti pre turistov,
* rozvíjať schopnosť objavovať a snahu vysvetľovať, hľadať vzájomné vzťahy a vysvetľovať ich,
* rozvíjať kompetencie vedúce k iniciatívnosti a tvorivej práci žiakov spracúvaním projektov s mapou. Žiaci samostatne s pomocou literatúry a internetu spracúvajú informácie o krajine.
* vedieť čítať mapu, orientovať sa na nej a používať ju pri získavaní informácií o daných lokalitách, vedieť nájsť mapu a informácie na internete,
* oceniť krásu kultúrnych pamiatok, naučiť sa ich vážiť si a chrániť,
* diskutovať o geografických zaujímavostiach – prírodných a kultúrnych pamiatkach regiónov,
* získavať údaje zo zdrojov, využiť internet, odbornú literatúru, rozvíjať jednotlivé druhy funkčnej gramotnosti.

**3. Učebné zdroje**

* učebnica a atlasy: učebnica zemepisu pre 8.ročník, Zemepisný atlas Slovenska, nástenné mapy
* odborné časopisy : National geographic, GEO, Ľudia a Zem
* DVD filmy: podľa priebežnej ponuky
* internet: internetové geografické portály, prezentácie

**4. Kritériá a stratégie hodnotenia:**

Prospech žiaka sa klasifikuje. Pri hodnotení a klasifikácii výsledkov žiakov sa bude postupovať podľa Metodických pokynov na hodnotenie žiakov základných škôl č. 22/2011.

Prospech sa bude klasifikovať známkou výborný – nedostatočný.

Hodnotenie žiakov bude založené na kritériách v každom vzdelávacom výstupe. Cieľom hodnotenia je poskytnúť žiakovi a jeho rodičom spätnú väzbu o tom, ako žiak zvládol danú problematiku, v čom má nedostatky a aké pokroky naopak dosiahol. Súčasťou hodnotenia je tiež povzbudenie do ďalšej práce. Hodnotiť sa budú ústne odpovede, písomne testy a projekt. Na hodnotenie testov bude použitá nasledovná stupnica hodnotenia:

100% - 88% výborný

 - 75 % chválitebný

 - 50 % dobrý

 - 25 % dostatočný

 - 0 % nedostatočný

Cieľom je ohodnotiť prepojenie vedomostí so zručnosťami a spôsobilosťami.